[Foto’s] Padtoets: Alfa 4C die mooiste ‘rok’ in Milaan? | Maroela Media
Die Alfa Romeo 4C (Foto: Alfa Romeo)
Indien daar brandstof in jou are vloei, het jy moontlik iewers in jou verlede ŉ kys met ŉ Alfa gehad, of gewens jy het. ŉ Pel van my is só Alfabehep – as jy sy gewrig afsny, loop daar klein Alfa-embleempies uit, nie bloed nie. Ek het ŉ baie sagte plekkie vir die ou Alfas … dink GTV6 en Guilia GTA … daai was Alfas.
My ma het ŉ Alfa Romeo Export GTA gehad. Dit was ŉ Alfasud wat hier in Suid-Afrika in die Brits-fabriek gebou is. Dit is egter ŉ besluit wat my pa geneem het om ŉ Alfa te koop. Suid-Afrika was in die jare 70 en 80 resies-mal. Die bloedbad tussen Alfa, BMW en Ford op Suid-Afrikaanse renbane was witwarm. Ai, hoekom is ek nie 20 jaar vroeër gebore nie!
Om te verseker dat Alfa Romeo boaan die tydkaart uitkom, het Alfa Romeo Suid-Afrika die GTV 3.0 ontwikkel … sjoe. Ons hier in Suid-Afrika is die pa van die 3.0 GTV. Die voertuig is eers later oorsee bekendgestel, toe jaag hulle al op ons renbane. Dit is deur dié passievolle ontwikkeling dat almal gek was na Alfas.
Toe kom die Fiat-era. Dit is hier waar dinge vir my bietjie skeefgeloop het. Sug. In my testosteroon-aangedrewe brein word Alfas deur die agterwiele met ŉ V6-petrolenjin aangedryf, nie ŉ viersilinder deur die voorwiele nie. Dit het ook nie gehelp dat Alfas skrikwekkend onbetroubaar was nie. Van die negentigerjare deur die tweeduisende tot vroeg in die tienerjare van die nuwe eeu is ek maar teen die Fialfas soos ek hulle noem.
Toe sien ek een aand foto’s van die 4C op TopGear. Wow. Dit is mos hoe ŉ Italiaanse supermodel moet lyk. Die 4C word wel deur ‘n viersilinder-turbopetrol aangedryf, ten minste deur die agterwiele. Die 4C is vir my bietjie van ŉ penarie. Ek wil bitter graag lief wees vir hom, maar hy tokkel ongelukkig nie my hartsnare nie.
Kom ek verduidelik hoekom. Ek is 34 en effe oorgewig. Die Alfa 4C is bitter laag, en sy kajuit nogal spartaans. Die 4C ry verskriklik hard – meer soos ŉ renmotor en daar is nie kragstuur nie. Hoewel die gewig van die stuur nie ŉ probleem is nie, is die sensitiwiteit daarvan ŉ groot probleem. Die 4C kom nooit tot ruste nie, hy spring heeltyd links en regs oor die pad. Daar is darem lugreëling en ŉ draadloos wat met jou foon kan koppel, maar omdat die 4C redelik raas, al ry jy stadig, kan mens nie baie hoor in die 4C nie. Ek dink as die 4C baie vinniger was, sou dit dalk my broek aan die brand gesteek het.
Dit bring my by my volgende gevolgtrekking. Ek het die 4C heeltemal verkeerd benader. Dit is nie ŉ sportmotor wat elke dag gebruik moet word nie. As jy dit soek – gaan koop ŉ Porsche 718 Boxster. Die Alfa 4C is ŉ speelding vir Alfisti’s wat dit kan bekostig. Dan, as hulle daarvan hou, en die geld het – wie is ek om te stry?
Ek dink ek en die 4C het ŉ reusemisverstand – soos ŉ tienerseun en sy pa, maar dit is nie ŉ probleem nie … Het jy die nuwe Guilia gesien? Dit het reeds my hart gesteel. Die 4C was die moeilike eerste liedjie in Alfa se nuwe album. Die tweede, die Guilia, is asemrowend mooi. Die derde gaan die Alfa Stelvio wees – ŉ mediumgroot sportnuts, en hy is mooi, en hy gaan die QV se V6-monster hê … Welkom terug, Alfa, ons het na jou verlang.
Jeremy Clarkson sê mens is eers ŉ ware petrolkop indien jy ŉ Alfa besit het, dalk sal ek eendag ŉ Guilia besit …
Die Alfa 4C Spider lyk só:
Krag 177 kW teen 6 000 r/min
350 Nm tussen 2 200 – 4 250 r/min
0 – 100 km/h 4.5 sekondes
Topspoed 257 km/h
Enjin 1 750cc-viersilinder-turbopetrol
Ratkas 6-spoed outomaties
Gewig 999 kg
3 jaar/100 000 km- omvattende instandhoudingsplan
Diensintervalle elke 35 000 km
Prys R1 340 900
Mazda MX-5 2.0 Roadster-Coupé 118 kW/ 200 Nm 6.7ℓ/100 km 0 – 100 km/h 7.3 sek
214 km/h 3 jaar/onbeperkte km-waarborg
Porsche 718 Boxster S PDK 257 kW
420 Nm 7.3ℓ/100 km 0 – 100 km/h 4.4 sek
285 km/h 2 jaar/onbeperkte km-waarborg
3 jaar/90 000 km- omvattende instandhoudingsplan R965 000
Mercedes-AMG SLC43 270 kW
520 Nm 7.8ℓ/100 km 0 – 100 km/h 4.7 sek
250 km/h 2 jaar/onbeperkte km-waarborg
6 jaar/100 000 km- omvattende instandhoudingsplan R1 044 012
Jaguar F-Type S Convertible 280 kW
460 Nm 8.6ℓ/100 km 0 – 100 km/h 4.9 sek
275 km/h 3 jaar/100 000 km- waarborg
5 jaar/100 000 km- omvattende instandhoudingsplan R1 262 262
Ek is jammer, 4C, in dié geval koop ek ŉ Porsche Boxster S PDK …
Teen daai prys moet jy heeltemal Alfa oor die kop geslaan gewees het om die kar te koop. Ja Ja ek stem saam met die skrywer, dit is ‘n speel ding, maar hier in SA koop ons V8 speelgoed (soos die Ford Mustang) teen R900 000.00. Dan het jy nog klein geld vir die Mazda ook.
Skuus maar Alfa se pryse bied nie vir jou wat die Duitsers en Japanese bied nie, en slaan my dronk, dis hoekom hulle die gaan verkoop! Ek glo net sterk daaraan as jy vir lank nie ‘n mark aandeel gehad het nie, gooi jy nie jou beste in die mark teen duurder as die bestes se pryse nie!
Almal wat ek al teegekom het en my gevra het wat sê motor ek ry, het snaaks na my gekyk en gefrons toe ek antwoord, ‘n Alfa. Vra ek dan het jy al een gery/besit is die antwoord gewoonlik nee. Die verskoning kom, ja maar my oom se vrou se kleinnefie het een gehad, en het hom groot moeilikheid gegee. Ek het ook in my lewe “grênderige” karre gehad, maar nie een het die Alfa “voel” nie. Jy bestuur, ry, “dryf” nie ‘n Alfa nie, jy ervaar ‘n Alfa. Dit klink asof hulle nou die meeste “probleme” uitgestryk het. Ek het al met die Mito en Gulietta gaan ry. My Italiaans is beperk tot, magnifico, eccenzionale en perfetto.
Ronnie Robbertze · 1 jaar gelede
Ek is die Pel met die Alfa bloed. Ek was mal oor die 4C. Dis presies wat n ALFA moet wees. Net die alfisti’s sal verstaan.
Stem saam Chris, 99% weet nie wat dit is om rygenot te ervaar nie. Lank lewes my 156 Auto Delta en 159.
Kayalami · 1 jaar gelede
Brendon, ja dit was ‘n wonderlikke gevoel om (in die vroeë 80’s ) aan die buitekant van Crowthorn saam met ‘n horde mede Alfisti te sien hoe die Alfas die BMWs, Fords, Nissans ens klop!
Ek besit ‘n 2007 Alfa Brera 3.2 V6, na 10 jaar en 74 000 kilometers trek hierdie voertuig nog steeds oral aandag en kan mense nie glo die kar is 10 jaar oud nie. Ek het net een probleem met die Alfas en dis die prys , hierdie voertuie het geweldig duur geword vir enige ” alfaholic” sal maar aanhou ”powerball” speel